Title: กฎกระทรวง ฉบับที่ 8 (พ.ศ. 2518) ออกตามความในพระราชบัญญัติมาตรฐานสินค้าขาออก พ.ศ. 2503

กฎกระทรวง

กฎกระทรวง
ฉบับที่ ๘ (พ.ศ. ๒๕๑๘)
ออกตามความในพระราชบัญญัติมาตรฐานสินค้าขาออก
พ.ศ. ๒๕๐๓[๑]

อาศัยอำนาจตามความในมาตรา
๖ มาตรา ๑๒ มาตรา ๒๑ และมาตรา ๒๙ แห่งพระราชบัญญัติมาตรฐานสินค้าขาออก พ.ศ. ๒๕๐๓
รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ในการขอต่ออายุใบทะเบียนเป็นผู้ทำการค้าขาออกซึ่งสินค้ามาตรฐาน
ใบอนุญาตให้เป็นผู้ประกอบธุรกิจตรวจสอบมาตรฐานสินค้า
หรือใบอนุญาตให้เป็นผู้ตรวจสอบมาตรฐานสินค้า ผู้ขอต้องปฏิบัติตามเงื่อนไข
ดังต่อไปนี้
๑.
ต้องแสดงหลักฐานว่าในระหว่างปีที่ผ่านมาจนถึงวันที่ยื่นคำร้องขอต่ออายุได้ทำการค้าขาออกซึ่งสินค้ามาตรฐาน
ได้ประกอบธุรกิจตรวจสอบมาตรฐานสินค้า หรือได้ปฏิบัติงานตรวจสอบมาตรฐานสินค้า
ประเภทหรือชนิดที่ขอต่ออายุใบทะเบียนหรือใบอนุญาต แล้วแต่กรณี
๒.
ต้องยื่นคำร้องขอต่ออายุใบทะเบียนหรือใบอนุญาตแล้วแต่กรณี ภายในวันที่ ๓๐
พฤศจิกายน ของปีที่ใบทะเบียนหรือใบอนุญาตนั้นจะหมดอายุ
ในกรณีที่เป็นใบทะเบียนหรือใบอนุญาตที่ออกให้ในระหว่างเดือนธันวาคม
ให้ยื่นคำร้องขอต่ออายุในระหว่างเดือนธันวาคม
ของปีแรกที่ใบทะเบียนหรือใบอนุญาตนั้นจะหมดอายุ

ให้ไว้ ณ วันที่ ๑๗
กรกฎาคม พ.ศ. ๒๕๑๘
ทองหยด  จิตตวีระ
รัฐมนตรีว่าการกระทรวงพาณิชย์

หมายเหตุ :-
เหตุผลในการประกาศใช้กฎกระทรวงฉบับนี้ คือ
เพื่อให้การต่ออายุใบทะเบียนเป็นผู้ทำการค้าขาออกซึ่งสินค้ามาตรฐานใบอนุญาตให้เป็นผู้ประกอบธุรกิจตรวจสอบมาตรฐานสินค้า
และใบอนุญาตให้เป็นผู้ตรวจสอบมาตรฐานสินค้าตามพระราชบัญญัติมาตรฐานสินค้าขาออก
พ.ศ. ๒๕๐๓ เป็นไปด้วยความรัดกุม เหมาะสมและเป็นระเบียบเรียบร้อย
สมควรกำหนดเงื่อนไขให้ผู้ขอต่ออายุใบทะเบียนและใบอนุญาตดังกล่าวปฏิบัติ  จึงจำเป็นต้องออกกฎกระทรวงฉบับนี้

อุษมล/ผู้จัดทำ
๒๒ มิถุนายน ๒๕๕๔

[๑] ราชกิจจานุเบกษา
เล่ม ๙๒/ตอนที่ ๑๖๔/หน้า ๒๕๐/๑๙ สิงหาคม ๒๕๑๘